 በቁጣና በምሬት የገነፈለው የም/ቤቱ አባላት ውይይት 
  “ዘር ተኮር ጥቃቱ ማብቂያው የት ላይ ነው?”    የህዝብ ተወካዮች ምክር ቤት ባለፈው  ጥቅምት 24 ቀን 2013 ዓ.ም በተለያዩ ረቂቅ አዋጆች ላይ ተወያይቶ ውሣኔ ለማሳለፍ የጠራው ስብሰባ፤ በምክር ቤቱ አባላት የገነፈለ ቁጣና ሀዘን የተነሳ አጀንዳው ተቀይሯል፡፡ ምክር ቤቱ በምዕራብ ወለጋ ዞን ጉሊሶ ወረዳ ላይ ጐዋ ቃንቃ ቀበሌ ውስጥ ስለተገደሉት ንፁሃን ዜጐች የአንድ ደቂቃ የህሊና ፀሎት በማድረግ፣ ወደ መደበኛው የውይይት አጀንዳ ለመግባት ታስቦ የነበረ ቢሆንም፣ በምክር ቤቱ አባላት ጥያቄ አጀንዳው ተቀይሮ፣ በምዕራብ ወለጋ ዞን ጉሊሶ ወረዳ ጐዋ ቃንቃ ቀበሌ ውስጥ ማንነትን መሰረት አድርጐ በተፈፀመው ግድያ ዙሪያ በቁጣና ምሬት የታጀበ ውይይት ሲያካሂድ ውሏል፡፡ በዚህ ውይይት ላይ የምክር ቤቱ አባላት ብሔርን መሰረት ያደረገውን ዘግናኝ ጭፍጨፋ አምርረው ያወገዙ ሲሆን መንግስት በጉዳዩ ላይ ያሳየውን ቸልተኝነትም ክፉኛ ነቅፈዋል፡፡ የምክር ቤቱ አፈጉባዔ አቶ ታገሰ ጫፎ፣ የአባላቱን ጥያቄ ተቀብለው ጉዳዩን ለውይይት ካቀረቡት በኋላ የምክር ቤት አባላቱ እጅግ በበዛ ሀዘንና ቁጣ ውስጥ አስተያየታቸውን ገልፀዋል፡፡ መንግስት ባለበት አገር ዜጐች ያለ ሀጢያታቸው በብሔራቸው ብቻ እየመረጡ በጅምላ መገደላቸው መቀጠሉና ይህ ዘርን መሠረት ያደረገ ጥቃት መቆም  አለመቻሉ ቁጣቸውን አገንፍሎት በስሜታዊነት ተሞልተው ሲናገሩ ታይተዋል፡፡ የምክር ቤት አባሏ ወ/ሮ ብርቱካን ሰብስቤ በሰጡት አስተያየት፤ የመንግስት ሆደ ሰፊነት ከልክ በማለፉ ዜጐች ያለ ሃጥያታቸው እየተጨፈጨፉ ነው ብለዋል፡፡ ለውጡን ለማስቀጠል ከፈለግን፣ በማንነትና በሃይማኖት ላይ መሠረት ያደረጉ ጥቃቶች ሊቆሙ ይገባልም ብለዋል፡፡ ከለውጡ መምጣት በኋላ አገራችን አኬልዳማ እየሆነች ነው ያሉት የም/ቤቱ አባል፤ በአያሌ ዜጐች ላይ በተለይም በአማራው ብሔር  ላይ ያተኮረ ጥቃት እየተፈፀመ ነው፤ ይህ ጥፋት የተጀመረው ዛሬ አይደለም፤ በተለይ ካለፉት ሁለት ዓመታት ወዲህ በስፋት የቀጠለ ተግባር ነው ብለዋል፡፡ እንደ ምክር ቤት መቻቻልን ይዘን አገርን ለማስቀጠል እየሰራን ቢሆንም መቻቻል ሲበዛ ወ/ሮ ብርቱካን፤ የሶሪያ ዕጣ ፈንታ እንዳይገጥመን ሊታሰብበት ይገባል ያሉት ወ/ሮ ብርቱካን፤ “እኔ አሁን ተስፋ ቆርጫለሁ፤ ከመቻቻል አልፈን ህዝብ እያለቀ ነው፤ ልናስቆመው ይገባል” ሲሉ እያለቀሱና በሀዘን ተሞለተው - ተናግረዋል፡፡ “ዘር ተኮር ጥቃቱ ማብቂያው የት ላይ ነው?” ሲሉም ጠይቀዋል፡፡ የህዝብ ተወካዮች ምክር ቤት ምክትል አፈ ጉባዔ ወ/ሮ ሽታዬ በበኩላቸው፤ መንግስት በጉዳዩ ላይ በተደጋጋሚ ቸልተኝነት አሳይቷል ብለዋል፡፡ ከሁለት ዓመት በፊት ለውጡን ስንጀምረው የነበረኝ ተስፋ ዛሬ ላይ የለም ያሉት ወ/ሮ ሽታዬ፤  “የቆምኩለት ህዝብ በየቦታው እየተገደለ እኔ አመራር ሆኜ መቀጠል አልፈልግም” ብለዋል። “የመከላከያ ሰራዊቱ ተግባሩ የዜጐችን ደህንነት ማስጠበቅ አልነበረምን? አሁን ምን እየሰራ ነው? የደህንነት ተቋማችንስ ስራው ምንድነው? የዜጐችን ሞት ለማስቀረት ህግ ማስከበርን ያልቻለ መንግስትና ፓርላማ ምን ያደርጋል?! በዚህ ሁኔታ መቀጠል ለኔ አሳፋሪ ተግባር ነው” ብለዋል -  የም/ቤቱ አባል በምሬት ታጅበው፡፡ የምክር ቤቱ አባልና የፌደራል ጠቅላይ ዐቃቤ ህግ ምክትል ጠቅላይ ዐቃቤ ህግ አቶ ተስፋዬ ዳባ በበኩላቸው፤ መንግስት የሴራው ዋና ጠንሳሽ የሆነውን አካል መለየትና በአሸባሪነት ፈርጆ እርምጃ መውሰድ እንደሚገባው በማሳሰብ፤ መንግስት በጉዳዩ ላይ ጊዜ ሳይሰጥ ውሳኔውን እንዲያሳልፍ አበክረው ጠይቀዋል፡፡ ሌሎች የምክር ቤት አባላትም በተመሳሳይ ሁኔታ በወከላቸው ማህበረሰብ ላይ እየደረሰ ነው ያሉትን ጥቃቶችና በደሎች በመዘርዘር፣ መንግስት ችግሩን ቸል በማለቱና ስርዓት ለማስያዝ ባለመሞከሩ፣ ችግሩ እየተባባሰ መጥቶ ዛሬ ለሚገኝበት ደረጃ መድረሱን ተናግረዋል፡፡ እያንዳንዱ የምክር ቤት አባል በወከለው ማህበረሰብ ላይ እየደረሰ ያለውን ጥቃት መዘርዘሩ ጉዳዩን የተለየ አቅጣጫ ያስይዘዋል የሚል ስጋት እንዳሳደረባቸው የገለፁት አቶ ጴጥሮስ ወልደሰንበት የተባሉ የምክር ቤት አባል፤ “ስንነጋገር አንድ አካባቢን እንደወከለ የምክር ቤት አባል ሳይሆን የኢትዮጵያን ህዝብ እንደወከለ የምክር ቤት አባል መሆን አለበት፤ በጠላቶቻችን አጀንዳ በተቀደደልን ቦይ መፍሰስ የለብንም፤ አንድ መሆን አለብን” ብለዋል፡፡ የህዝብ ተወካዮች ምክር ቤት አፈጉባዔ አቶ ታገሰ ጫፎ በሰጡት የማጠቃለያ ሃሳብ፤ በተፈፀመው ጥቃት የሁሉም ሰው ልብ መሰበሩን ገልፀው “በአመራርነት ስንሰራ አንጀታችንን አስረን ነው እንጂ የሁላችንም ሰሜት ተጐድቷል፤ ልባችን ተሰብሯል” ብለዋል፤ አያይዘውም፤ “ለመከፋፈል ዕድል መስጠት የለብንም፤ አንድ ሆነን በመቆም ፈተናውን ልናልፈው ይገባል” ያሉት አፈጉባኤው፤ “ከዚህ በኋላ መንግስት ምህረት የሌለው እርምጃ መውሰድ ይኖርበታል፤ ይህንንም ምክር ቤቱ ይከታተለዋል” ብለዋል፡፡  በመጨረሻም ምክር ቤቱ የራሱን ኮሚቴ  በማዋቀር ኮሚቴው ጥቃቱ የተፈፀመበት አካባቢ ተሰማርቶ ስለ ሁኔታው መረጃ በማሰባሰብ ከተመለሰ በኋላ ስራ አስፈፃሚው መንግስት ተጠርቶ በጉዳዩ ላይ ማብራሪያ እንዲሰጥበት ይደረጋል ተብሏል፡፡ በዜጐች ላይ ተደጋጋሚ አሰቃቂ ጥቃት ይፈጽማሉ የተባሉት ህወሃትና ኦነግ ሸኔ በአሸባሪነት እንዲፈረጁ የም/ቤት አባላቱ ሃሳብ አቅርበዋል፡፡  